CELEX: 
Language: ga
Date: 2021-09-28 00:00:00
Title: RIALACHÁN TARMLIGTHE (AE) …/... ÓN gCOIMISIÚN lena bhforlíontar Rialachán (AE) 2021/241 ó Pharlaimint na hEorpa agus ón gComhairle lena mbunaítear an tSaoráid Téarnaimh agus Athléimneachta trí tháscairí coiteanna agus eilimintí mionsonraithe an scórchláir téarnaimh agus athléimneachta a leagan amach

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               1.1. Cúlra ginearálta agus cuspóir 
            
            
               Tá tionchar suntasach ag ráig phaindéim COVID-19 ar an staid eacnamaíoch agus shóisialta san Aontas Eorpach. Cé go bhfuil bearta gearrthéarmacha na mBallstát tar éis éifeachtaí láithreacha na géarchéime a mhaolú, beidh gá le hinfheistíochtaí ollmhóra agus le hathchóirithe struchtúracha sa mheántéarma agus san fhadtéarma chun teacht slán ón ngéarchéim agus chun Eoraip níos inbhuanaithe, níos athléimní agus níos cothroime a thógáil do na glúine amach anseo. Chun dul i ngleic leis an dúshlán sin, ghlac an tAontas Eorpach Plean Téarnaimh don Eoraip i mí na Nollag 2020, ina bhfuil creat airgeadais ilbhliantúil treisithe ann don tréimhse 2021-2027 mar aon le pacáiste sealadach nua téarnaimh ar a dtugtar Ionstraim Théarnaimh an Aontais Eorpaigh. Le chéile, gheobhaidh na hionstraimí sin EUR 1,85 trilliún (i bpraghsanna 2018) chun tacú leis na Ballstáit lena n‑iarrachtaí aghaidh a thabhairt ar an ngéarchéim, sonc a thabhairt do gheilleagar an Aontais agus é a chur ar bhealach níos inbhuanaithe agus níos athléimní.
            
            
               Glacadh Rialachán (AE) 2021/241 ó Pharlaimint na hEorpa agus ón gComhairle
                  1
                lena mbunaítear an tSaoráid Téarnaimh agus Athléimneachta (‘Rialachán RRF’) i mí Feabhra 2021 mar an clár is mó faoi Phlean Téarnaimh an Aontais Eorpaigh. Le buiséad EUR 672.5 billiún, a eisíoctar i dtacaíocht agus in iasachtaí airgeadais neamh-inaisíoctha, tacaíonn an tSaoráid Téarnaimh agus Athléimneachta (‘an tSaoráid’) le hinfheistíochtaí agus athchóirithe poiblí ar mhórscála arna ndéanamh ag na Ballstáit chun téarnamh ó ghéarchéim COVID-19 agus comhtháthú eacnamaíoch, sóisialta agus críochach an Aontais a chur chun cinn. 
            
            
               D’fhonn trédhearcacht agus cuntasacht a áirithiú maidir lena cur chun feidhme, tá an tSaoráid leabaithe i gcreat faireacháin feidhmíochta. Leagtar amach i Rialachán RRF go gcuirfear an fhaisnéis a fhaightear tríd an gcreat faireacháin feidhmíochta ar fáil do Pharlaimint na hEorpa, do na hinstitiúidí eile agus do shaoránaigh na hEorpa trí scórchlár téarnaimh agus athléimneachta a bhunú (‘an Scórchlár’). Is é is cuspóir don Scórchlár faisnéis ghonta a chur ar fáil ar bhealach trédhearcach maidir leis an dul chun cinn i dtaca le cur chun feidhme na bpleananna téarnaimh agus athléimneachta. Beidh sé ar fáil go poiblí ar líne agus déanfar é a nuashonrú dhá uair sa bhliain, tar éis don tuairisciú leathbhliantúil ó na Ballstáit. Áireofar sa Scórchlár príomhtháscairí a bhaineann le raon feidhme agus le cuspóirí na Saoráide agus beifear in ann faireachán a dhéanamh ar an dul chun cinn atá déanta maidir le cur chun feidhme na bpleananna téarnaimh agus athléimneachta chun na cuspóirí sin a bhaint amach. Mar sin, saineofar táscairí coiteanna chun feidhmíocht fhoriomlán na Saoráide a thomhas agus chun a léiriú go bhfuil dul chun cinn déanta maidir lena cuspóirí a bhaint amach. Déanfar na táscairí coiteanna sin a chomhtháthú agus a thuairisciú laistigh den Scórchlár, arb é a bheidh ann córas tuairiscithe feidhmíochta na Saoráide. Úsáidfidh an Coimisiún an Scórchlár mar aon leis na táscairí coiteanna a bheidh ann chun a thuarascálacha bliantúla chuig Parlaimint na hEorpa agus chuig an gComhairle a ullmhú maidir le cur chun feidhme na Saoráide agus chun a thuarascáil athbhreithnithe chuig Parlaimint na hEorpa agus chuig an gComhairle a ullmhú maidir le cur chun feidhme na Saoráide i gcomhréir le hAirteagal 31 agus le hAirteagal 16 de Rialachán RRF. Ina theannta sin, beidh an Scórchlár mar bhonn don idirphlé maidir le téarnamh agus teacht aniar idir Parlaimint na hEorpa agus an Coimisiún, i gcomhréir le hAirteagal 26(4) de Rialachán RRF.
            
            
               Ba cheart don Choimisiún agus do na Ballstáit sineirgí a chothú agus comhordú éifeachtach a áirithiú idir an tSaoráid agus cláir agus ionstraimí eile de chuid an Aontais. I gcomhréir le hAirteagal 28, ba cheart é sin a dhéanamh trí (a) a áirithiú gurb ann do chomhlántacht, sineirgíocht, comhleanúnachas agus comhsheasmhacht idir ionstraimí éagsúla ar leibhéal an Aontais, ar an leibhéal náisiúnta, agus, i gcás inarb iomchuí, ar an leibhéal réigiúnach, go háirithe i ndáil le bearta arna maoiniú le cistí de chuid an Aontais, le linn chéim na pleanála agus le linn chéim an chur chun feidhme; (b) sásraí comhordúcháin a bharrfheabhsú chun athobair a sheachaint; agus (c) dlúthchomhar a áirithiú idir iad siúd atá freagrach as an gcur chun feidhme agus an rialú ar leibhéal an Aontais, ar an leibhéal náisiúnta agus, i gcás inarb iomchuí, ar an leibhéal réigiúnach chun cuspóirí na Saoráide a bhaint amach. Chuige sin, ba cheart na táscairí coiteanna a áirítear sa Scórchlár a bheith comhsheasmhach agus comhleanúnach leo siúd a úsáidtear le haghaidh cistí eile de chuid an Aontais. Leis an bhfaireachán a dhéantar ar an dul chun cinn faoi RRF tríd an Scórchlár, ní chuirtear bac ar úsáid uirlisí eile chun faireachán a dhéanamh ar dhul chun cinn na mBallstát i gcomhthéacs an tSeimeastair Eorpaigh, amhail an Scórchlár Sóisialta.
            
            
               Leagtar amach sa Rialachán Tarmligthe seo eilimintí mionsonraithe an Scórchláir lenar cheart an dul chun cinn i gcur chun feidhme na bpleananna téarnaimh agus athléimneachta a thaispeáint, mar aon leis na táscairí coiteanna a úsáidfear chun tuairisciú a dhéanamh ar an dul chun cinn agus chun faireachán agus meastóireacht a dhéanamh ar an tSaoráid agus ar phleananna téarnaimh agus athléimneachta na mBallstát. Déantar idirdhealú ann idir na táscairí coiteanna agus na gnéithe eile den Scórchlár. Ní mór do na Ballstáit na táscairí coiteanna a thiomsú, lena n‑éilítear sonraí agus treoracha breise chun inchomparáideacht na sonraí a áirithiú. Tiomsóidh an Coimisiún an chuid eile d’eilimintí an Scórchláir ón bhfaisnéis éagsúil a bhaileoidh sé tríd an tSaoráid agus pleananna téarnaimh agus athléimneachta na mBallstát a chur chun feidhme, rud a áiritheoidh inchomparáideacht na sonraí. Dá bhrí sin, ní éilíonn na heilimintí seo an leibhéal céanna sonraí agus treoracha.
            
            
               1.2. Cúlra dlíthiúil 
            
            
               Le hAirteagal 30(2) de Rialachán RRF, tugtar de chumhacht don Choimisiún eilimintí mionsonraithe an Scórchláir a shainiú trí bhíthin gníomh tarmligthe d’fhonn an dul chun cinn i gcur chun feidhme na bpleananna téarnaimh agus athléimneachta a thaispeáint. De bhun Airteagal 30(1) de Rialachán RRF, is é an Scórchlár córas tuairiscithe feidhmíochta na Saoráide trí léiriú a thabhairt ar dhul chun cinn chur chun feidhme phleananna téarnaimh agus athléimneachta na mBallstát i ngach ceann de na sé cholún dá dtagraítear i raon feidhme na Saoráide, agus ar an dul chun cinn i gcur chun feidhme na bpleananna téarnaimh agus athléimneachta i ndáil leis na táscairí coiteanna. Sonraítear in Airteagal 30(4) freisin go mbeidh an Scórchlár ag feidhmiú faoi mhí na Nollag 2021, go ndéanfaidh an Coimisiún é a thabhairt cothrom le dáta faoi dhó sa bhliain, agus go gcuirfear ar fáil go poiblí é ar shuíomh gréasáin nó ar thairseach idirlín.
            
            
               Le hAirteagal 29(4)(a) de Rialachán RRF, tugtar de chumhacht don Choimisiún gníomh tarmligthe a ghlacadh faoi dheireadh mhí na Nollag 2021 chun na táscairí coiteanna a leagan amach, táscairí coiteanna a bheidh le húsáid chun tuairisciú a dhéanamh ar an dul chun cinn agus chun faireachán agus meastóireacht a dhéanamh ar an tSaoráid chun na cuspóirí ginearálta agus sonracha a bhaint amach. De bhun Airteagal 29(5), tuairisceoidh na Ballstáit don Choimisiún maidir leis na táscairí coiteanna, agus i gcomhréir le hAirteagal 27, ba cheart an tuairisciú sin a dhéanamh dhá uair sa bhliain i gcomhthéacs an tSeimeastair Eorpaigh.
            
            
               I gcomhréir le pointe 31 de Chomhaontú Idirinstitiúideach an 13 Aibreán 2016 maidir le Reachtóireacht Níos Fearr, déantar dhá chumhachtú idirghaolmhara de Rialachán RRF a chomhcheangal in aon ghníomh amháin, eadhon Airteagal 29(4)(a) maidir leis na táscairí coiteanna agus Airteagal 30(2) maidir leis an Scórchlár. Rinneadh an cinneadh an dá chumhachtú sin a chomhcheangal mar gheall ar a n‑idirghaol substaintiúil, ós rud é go mbeidh na táscairí coiteanna ina gcuid shuntasach d’ábhar an Scórchláir, mar a fhoráiltear le hAirteagal 30(3). Sonraítear in Airteagal 30(3) go dtaispeánfar leis an Scórchlár an dul chun cinn i dtreo na dtáscairí coiteanna dá dtagraítear in Airteagal 29(4). Foráiltear le Rialachán RRF freisin creat maidir le huainiú, ós rud é go sonraítear in Airteagal 27 go dtuairisceoidh na Ballstáit na táscairí coiteanna dhá uair sa bhliain, agus sonraítear in Airteagal 30(4) go ndéanfar nuashonrú ar an Scórchlár dhá uair sa bhliain. Cuirfidh sé sin ar chumas an Scórchláir na nuashonruithe a chuireann na Ballstáit ar fáil a léiriú.
            
            
               2.COMHAIRLIÚCHÁIN SULA nGLACFAR AN GNÍOMH
            
            
               I gcomhréir le Comhthuiscint 2016 idir Parlaimint na hEorpa, an Chomhairle agus an Coimisiún, d’imigh an Coimisiún i gcomhairle le saineolaithe na mBallstát maidir leis an Rialachán Tarmligthe seo in dhá chruinniú an 28 Bealtaine 2021 agus an 14 Iúil 2021. Ghlac ionadaithe ó Pharlaimint na hEorpa agus ón gComhairle páirt sa chruinniú mar bhreathnóirí. D’iarr saineolaithe na mBallstát an t‑ualach riaracháin ar a n‑údaráis phoiblí a laghdú trí líon na dtáscairí coiteanna a moladh a chuíchóiriú, agus tríd an dí-chomhiomlánú sonraí a theorannú i dtaobh na dtáscairí sin. Ina theannta sin, d’iarr saineolaithe na mBallstát go dtabharfaí soiléiriú go ndéanfar taispeáint na dtáscairí coiteanna ar leibhéal an Bhallstáit aonair a chur i láthair i dtéarmaí coibhneasta ionas nach ndéanfar comparáidí míthreoracha mar gheall ar mhéid nó nádúr na bpleananna téarnaimh agus athléimneachta. Ina theannta sin, d’iarr saineolaithe ó na Ballstáit go dtabharfaí tuilleadh soiléirithe agus mionsonraí maidir le hábhar an scórchláir.
            
            
               I gcomhréir leis na treoirlínte maidir le Rialáil Níos Fearr, foilsíodh an Rialachán Tarmligthe seo le haghaidh aiseolais ar feadh 4 seachtaine idir an 28 Iúil 2021 agus an 25 Lúnasa 2021. Thug 7 páirtí leasmhar a gcuid aiseolais, a bhformhór gníomhach i réimsí na mbeartas comhshaoil, aeráide agus/nó éifeachtúlachta fuinnimh. D’iarr roinnt páirtithe leasmhara cúpla eilimint den scórchlár a shoiléiriú nó a mhionsaothrú tuilleadh, agus áiríodh leis go dtaispeánfar torthaí na modheolaíochta don tuairisciú sóisialta a shainítear i Rialachán Tarmligthe (AE)…/… ón gCoimisiún ar an scórchlár freisin (Le comhlánú ag Oifig na bhFoilseachán)
                  2*. D’iarr toscaireachtaí eile go gcuirfí faisnéis cháilíochtúil bhreise ar taispeáint, go háirithe faisnéis a bhaineann leis an bhfaisnéis a bheidh ar fáil trí bhíthin na ngarspriocanna agus na spriocanna nó a bhaileoidh an Coimisiún i bhfóraim eile. Mhol roinnt páirtithe leasmhara freisin go gcuirfí le liosta na dtáscairí coiteanna, go ndéanfaí é a ionadú nó go ndéanfaí é a dhí-chomhiomlánú tuilleadh chun líon níos mó colún a chumhdach, chun foráil a dhéanamh maidir le cumhdach níos mionsonraithe i dtaobh an cholúin ghlais, nó chun dul chun cinn a thaispeáint ar bhealach níos fearr maidir le grúpaí áirithe den daonra.
            
            
               3.EILIMINTÍ DLÍ AN GHNÍMH THARMLIGTHE
            
            
               Déantar foráil maidir leis an gceart Gníomhartha Tarmligthe a ghlacadh faoi Airteagal 29(4), pointe (a) agus Airteagal 30(2) de Rialachán (AE) 2021/241.
            
            
               Leagtar síos in Airteagal 1 ábhar an scórchláir téarnaimh agus athléimneachta agus liosta na dtáscairí coiteanna.
            
            
               Leagtar síos na ceanglais tuairiscithe in Airteagal 2.
            
         
         
            
               Leagtar síos teacht i bhfeidhm an Rialacháin seo in Airteagal 3.
            
            
               RIALACHÁN TARMLIGTHE (AE) …/... ÓN gCOIMISIÚN
            
            
               an 28.9.2021
            
            
               lena bhforlíontar Rialachán (AE) 2021/241 ó Pharlaimint na hEorpa agus ón gComhairle lena mbunaítear an tSaoráid Téarnaimh agus Athléimneachta trí tháscairí coiteanna agus eilimintí mionsonraithe an scórchláir téarnaimh agus athléimneachta a leagan amach
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Rialachán (AE) 2021/241 ó Pharlaimint na hEorpa agus ón gComhairle lena mbunaítear an tSaoráid Téarnaimh agus Athléimneachta
                  3
               , agus go háirithe Airteagal 29(4), pointe (a) agus Airteagal 30(2) de,
            
            
               De bharr an mhéid seo a leanas:
            
            
               (1)Is é is aidhm don tSaoráid Téarnaimh agus Athléimneachta (‘an tSaoráid’) tacaíocht airgeadais éifeachtach shuntasach a sholáthar chun dlús a chur le cur chun feidhme athchóirithe inbhuanaithe agus infheistíochtaí poiblí gaolmhara sna Ballstáit. Is ionstraim thiomnaithe í an tSaoráid atá ceaptha chun dul i ngleic le héifeachtaí agus iarmhairtí díobhálacha ghéarchéim COVID-19 san Aontas.
            
            
               (2)De bhun Airteagal 29 de Rialachán (AE) 2021/241, tá faireachán agus meastóireacht le déanamh ar chur chun feidhme na Saoráide trí tháscairí coiteanna. Úsáidfear na táscairí coiteanna chun dul chun cinn a thuairisciú agus chun críche faireachán agus meastóireacht a dhéanamh ar an tSaoráid chun na cuspóirí ginearálta agus sonracha dá dtagraítear in Airteagal 4 de Rialachán (AE) 2021/241 a bhaint amach. Tabharfaidh na Ballstáit tuairisc don Choimisiún maidir leis na táscairí coiteanna.
            
            
               (3)De bhun Airteagal 30 de Rialachán (AE) 2021/241, is é córas tuairiscithe feidhmíochta na Saoráide an scórchlár téarnaimh agus athléimneachta (‘an Scórchlár’). Is é atá sa Scórchlár an dul chun cinn atá déanta maidir le cur chun feidhme phleananna téarnaimh agus athléimneachta na mBallstát a thaispeáint i ngach ceann de shé cholún raon feidhme na Saoráide dá dtagraítear in Airteagal 3 den Rialachán sin, agus i ndáil leis na táscairí coiteanna. Tá an Scórchlár le cur ar fáil go poiblí i bhfoirm suíomh gréasáin nó tairsí idirlín agus le nuashonrú faoi dhó sa bhliain.
            
            
               (4)Tá dlúthbhaint ag Airteagal 29 agus Airteagal 30 de Rialachán (AE) 2021/241 lena chéile, ós rud é go mbeidh na táscairí coiteanna ina gcuid shuntasach d’ábhar an Scórchláir, mar a fhoráiltear in Airteagal 30(3) de Rialachán (AE) 2021/241. Chun comhleanúnachas a áirithiú idir na forálacha sin ar cheart dóibh teacht i bhfeidhm ag an am céanna, chun léargas cuimsitheach ar na ceanglais tuairiscithe do na Ballstáit a éascú agus chun cur i bhfeidhm an Rialacháin sin a éascú, is gá na forálacha lena bhforlíontar na hAirteagail sin a chur san áireamh i Rialachán Tarmligthe aonair.
            
            
               (5)Is é is aidhm don Scórchlár faisnéis shintéiseach a sholáthar go trédhearcach maidir leis an dul chun cinn i ndáil le cur chun feidhme na Saoráide agus i ndáil leis na pleananna náisiúnta téarnaimh agus athléimneachta arna bhformheas trí bhíthin cinntí cur chun feidhme ábhartha ón gComhairle. Fónfaidh sé mar bhonn don Idirphlé maidir le Téarnamh agus Athléimneacht le Parlaimint na hEorpa dá dtagraítear in Airteagal 26 de Rialachán (AE) 2021/241.
            
            
               (6)De bhun Airteagal 27 de Rialachán (AE) 2021/241, tá na Ballstáit le tuairisciú dhá uair sa bhliain i gcomhthéacs an tSeimeastair Eorpaigh ar an dul chun cinn atá déanta maidir lena bpleananna téarnaimh agus athléimneachta a bhaint amach agus maidir leis na táscairí coiteanna. Chun go dtabharfar an Scórchlár cothrom le dáta leis na sonraí is déanaí atá ar fáil agus leis an amlíne chéanna i gcás na mBallstát uile, agus cóir chothrom á háirithiú ar an gcaoi sin, ba cheart tuairisciú den sórt sin a dhéanamh ag an am céanna i leith na mBallstát uile, i gcomhréir le hamlíne an tSeimeastair Eorpaigh.
            
            
               (7)Tá liosta na dtáscairí coiteanna san Iarscríbhinn ceaptha chun gach plean téarnaimh agus athléimneachta a chumhdach, ach níl tuairisciú Ballstáit ar tháscaire coiteann sonrach ábhartha ach amháin sa mhéid go bhfuil bearta comhfhreagracha sa phlean. Ba cheart don Choimisiún agus don Bhallstát lena mbaineann neamhábharthacht táscaire choitinn maidir le plean téarnaimh agus athléimneachta a phlé. Ós rud é go bhfuil gach táscaire coiteann ábhartha do mhórthromlach na mBallstát, meastar gur cheart do gach Ballstát tuairisc a thabhairt ar fhormhór na dtáscairí.
            
            
               (8)Ba cheart na táscairí coiteanna a shainiú le leibhéal leordhóthanach mionsonraí chun a áirithiú go mbeidh na sonraí a bhaileoidh na Ballstáit inchomparáide agus gur féidir iad a chomhiomlánú chun cur chun feidhme na Saoráide a thaispeáint ar leibhéal an Aontais. Má thaispeántar iad ar leibhéal na mBallstát aonair, ba cheart táscairí coiteanna a chur i láthair i dtéarmaí coibhneasta, ag brath ar shonraí ó Eurostat chomh maith, chun comparáidí míthreoracha idir na Ballstáit a sheachaint mar gheall ar mhéid nó ar chineál éagsúil na bpleananna téarnaimh agus athléimneachta.
            
            
               (9)De bhun Airteagal 28 de Rialachán (AE) 2021/241, tá an Coimisiún agus na Ballstáit lena mbaineann chun sineirgí a chothú agus comhordú éifeachtach a áirithiú idir an tSaoráid agus cláir agus ionstraimí eile de chuid an Aontais. Dá bhrí sin, ba cheart na táscairí a áirítear sa Scórchlár a bheith comhleanúnach, a mhéid is féidir, leis na táscairí a úsáidtear le haghaidh cistí eile de chuid an Aontais.
            
            
               (10)De bhun Airteagal 29 de Rialachán (AE) 2021/241, tá an faireachán ar chur chun feidhme le bheith spriocdhírithe agus comhréireach leis na gníomhaíochtaí a dhéantar faoin tSaoráid. Le córas tuairiscithe feidhmíochta an Choimisiúin ba cheart a áirithiú, dá bhrí sin, go mbailítear na sonraí is gá chun faireachán a dhéanamh ar chur chun feidhme na ngníomhaíochtaí agus na dtorthaí ar bhealach atá éifeachtúil, éifeachtach agus tráthúil. Chuige sin, ba cheart ceanglais chomhréireacha tuairiscithe a fhorchur ar fhaighteoirí cistiúcháin ón Aontas.
            
            
               (11)Ba cheart don Choimisiún eilimintí eile an Scórchláir a thiomsú trí fhaisnéis a bhaileofar le linn phróiseas an fhaireacháin ar chur chun feidhme na bpleananna téarnaimh agus athléimneachta agus ar chur chun feidhme na Saoráide. Ba cheart go n‑áiritheodh sé sin inchomparáideacht sonraí.
            
            
               (12)Ós rud é gur cheart an Scórchlár a bheith oibríochtúil faoin 31 Nollaig 2021 agus ionas go bhféadfar na bearta dá bhforáiltear sa Rialachán seo a chur i bhfeidhm go pras, ba cheart go dtiocfadh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.
            
         
         
            
               TAR ÉIS AN RIALACHÁN SEO A GHLACADH:
            
            
               Airteagal 1 
               Ábhar an scórchláir téarnaimh agus athléimneachta agus liosta na dtáscairí coiteanna
            
            
               Léireofar sa scórchlár an dul chun cinn i dtaca leis na pleananna téarnaimh agus athléimneachta a chur chun feidhme i ngach ceann de na sé cholún dá dtagraítear in Airteagal 3 de Rialachán (AE) 2021/241, a dhéanfar a thomhas go háirithe tríd an méid a leanas:
            
            
               (a)comhlíonadh na ngarspriocanna agus na spriocanna, lena léirítear cur chun feidhme na n‑athchóirithe agus na n‑infheistíochtaí a leagtar amach sna cinntí cur chun feidhme ón gComhairle arna nglacadh, trí na garspriocanna agus na spriocanna a comhlíonadh go sásúil a liostú, a líon a chomhaireamh, agus an céatadán thar líon iomlán na ngarspriocanna agus na spriocanna a leagtar amach sna cinntí cur chun feidhme sin ón gComhairle a thaispeáint. Sa chomhthéacs sin, is féidir tuairisciú a dhéanamh freisin ar an gcaoi a gcuireann comhlíonadh na ngarspriocanna agus na spriocanna le cur chun feidhme na moltaí ábhartha a bhaineann go sonrach le tír faoi leith,
            
            
               (b)an caiteachas arna mhaoiniú ag an tSaoráid, faoi gach ceann de na colúin dá dtagraítear in Airteagal 3 de Rialachán (AE) 2021/241 freisin, lena n‑ionchorpraítear caiteachas sóisialta bunaithe ar an modheolaíocht a shainítear i Rialachán Tarmligthe (AE) …/… (Le comhlánú ag Oifig na bhFoilseachán)
                  4
               * ón gCoimisiún, bunaithe ar mhiondealú ar an gcaiteachas measta arna sholáthar sna pleananna formheasta téarnaimh agus athléimneachta,
            
            
               (c)stádas gach plean téarnaimh agus athléimneachta,
            
            
               (d)an dul chun cinn maidir leis na ranníocaíochtaí airgeadais agus na hiasachtaí a eisíoc,
            
            
               (e)anailísí téamacha ar bhearta a áirítear i bpleananna téarnaimh agus athléimneachta agus samplaí lena léirítear dul chun cinn an chur chun feidhme faoi na sé cholún,
            
            
               (f)táscairí coiteanna, de réir mar a leagtar amach san Iarscríbhinn, a úsáidfear chun dul chun cinn a thuairisciú agus chun críche faireachán agus meastóireacht a dhéanamh ar an tSaoráid chun na cuspóirí ginearálta agus sonracha a bhaint amach.
            
            
               Airteagal 2 
               Tuairisciú
            
            
               1.Chun go ndéanfar an Scórchlár, lena n‑áirítear na táscairí coiteanna, a thabhairt cothrom le dáta go comhsheasmhach agus go haonfhoirmeach faoi dhó sa bhliain, tuairisceoidh na Ballstáit uile don Choimisiún dhá uair sa bhliain i gcomhthéacs an tSeimeastair Eorpaigh faoin dul chun cinn atá déanta maidir lena bpleananna téarnaimh agus athléimneachta a bhaint amach, lena n‑áirítear na socruithe oibríochtúla, agus faoi na táscairí coiteanna. 
            
            
               2.Déanfar an tuairisciú ar an dul chun cinn arna dhéanamh maidir lena bpleananna téarnaimh agus athléimneachta a bhaint amach gach bliain, de ghnáth, faoi lár mhí Aibreáin agus faoi thús mhí Dheireadh Fómhair, agus tráth nach déanaí ná an 30 Aibreán agus an 15 Deireadh Fómhair, faoi seach. Cumhdóidh an tréimhse tuairiscithe tréimhse iomlán chur chun feidhme an phlean, ón 1 Feabhra 2020 ar aghaidh, i gcás inarb ábhartha.
            
            
               3.Déanfar an tuairisciú chun na táscairí coiteanna a thabhairt cothrom le dáta gach bliain faoin 28 Feabhra agus faoin 31 Lúnasa. Cumhdóidh an tréimhse tuairiscithe tréimhse iomlán chur chun feidhme an phlean, ón 1 Feabhra 2020 ar aghaidh, i gcás inarb ábhartha, go dtí na scoithdhátaí faoi seach, is iadsan an 31 Nollaig agus an 30 Meitheamh gach bliain.
            
            
               Airteagal 3
            
            
               Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.
            
            
               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            
            
               Arna dhéanamh sa Bhruiséil, 28.9.2021
            
            
               
                     Thar ceann an Choimisiúin
               
               
                     An tUachtarán
                     Ursula VON DER LEYEN
               
            
         
         
            
                  
                     (1)
                  
                        Rialachán (AE) 2021/241 ó Pharlaimint na hEorpa agus ón gComhairle lena mbunaítear an tSaoráid Téarnaimh agus Athléimneachta (IO L 57, 18.2.2021, lch. 17).
               
               
                  
                     (2)
                  *
                        (RIALACHÁN TARMLIGTHE (AE) .../... ÓN gCOIMISIÚN lena bhforlíontar Rialachán (AE) 2021/241 ó Pharlaimint na hEorpa agus ón gComhairle lena mbunaítear an tSaoráid um Théarnamh agus um Athléimneacht trí mhodheolaíocht a shainiú chun caiteachas sóisialta a thuairisciú (tagairt COM C(2021)8801)) – le scriosadh
               
               
                  
                     (3)
                  
                        IO L 57, 18.2.2021, lch. 17. 
               
               
                  
                     (4)
                  *
                        (RIALACHÁN TARMLIGTHE (AE) .../... ÓN gCOIMISIÚN lena bhforlíontar Rialachán (AE) 2021/241 ó Pharlaimint na hEorpa agus ón gComhairle lena mbunaítear an tSaoráid um Théarnamh agus um Athléimneacht trí mhodheolaíocht a shainiú chun caiteachas sóisialta a thuairisciú (tagairt COM C(2021)8801)) – le scriosadh
               
            
      
    ---documentbreak--- 
      
         
         
            
               IARSCRÍBHINN
            
            
               Liosta na dtáscairí coiteanna
            
            
               Léireofar leis na táscairí coiteanna an dul chun cinn i dtreo chuspóirí na Saoráide faoi na hathchóirithe agus na hinfheistíochtaí a áirítear sna pleananna téarnaimh agus athléimneachta. Is féidir le beart rannchuidiú le roinnt de na táscairí coiteanna. I gcás nach mbeidh aon bheart i bplean téarnaimh agus athléimneachta Ballstáit chun rannchuidiú le haon cheann de na táscairí thíos, déanfaidh an Ballstát plé leis an gCoimisiún chun cinneadh a dhéanamh cé acu a thuairisceofar nó nach dtuairisceofar é mar tháscaire ‘neamh-infheidhme’.
            
            
                     
                        Uimhir
                     
                     
                  
                  
                     
                        Táscaire coiteann a bhaineann le tacaíocht RRF
                     
                  
                  
                     
                        Colúin RRF
                     
                  
                  
                     
                        Míniú
                     
                  
                  
                     
                        Aonad
                     
                     
                  
               
                     
                        1
                     
                  
                  
                     
                        Coigilteas ar thomhaltas fuinnimh phríomhúil bhliantúil
                     
                  
                  
                     
                        Colún 1
                     
                     
                        Colún 3
                     
                  
                  
                     
                        Laghdú iomlán ar thomhaltas fuinnimh phríomhúil bliantúil i gcás na n‑eintiteas arna dtacú mar gheall ar thacaíocht ó bhearta faoin tSaoráid. Ciallaíonn an bhunlíne an tomhaltas fuinnimh phríomhúil bliantúil roimh an idirghabháil, agus ciallaíonn an luach arna bhaint amach an tomhaltas fuinnimh phríomhúil bliantúil don bhliain tar éis na hidirghabhála. Maidir le foirgnimh, déanfar idirghabhálacha a dhoiciméadú go leormhaith ionas go mbeidh siad in ann na luachanna sin a ríomh, mar shampla trí úsáid a bhaint as Teastais Feidhmíochta Fuinnimh nó córais faireacháin eile a chomhlíonann na critéir a leagtar amach in Airteagal 10.6 den Treoir maidir le Feidhmíocht Fuinnimh Foirgneamh.
                           1
                        . Maidir le próisis i bhfiontair, déanfar an tomhaltas fuinnimh phríomhúil bliantúil a dhoiciméadú bunaithe ar iniúchtaí fuinnimh i gcomhréir le hAirteagal 8 den Treoir maidir le hÉifeachtúlacht Fuinnimh (2012/27/AE) nó ar shonraíochtaí ábhartha teicniúla eile.
                     
                     
                        Sainmhíneofar foirgnimh phoiblí mar fhoirgnimh ar le húdaráis phoiblí iad agus mar fhoirgnimh ar le heagraíocht neamhbhrabúsach iad, ar choinníoll go saothróidh na comhlachtaí sin cuspóirí leasa ghinearálta amhail oideachas, sláinte, comhshaol agus iompar. I measc na samplaí tá foirgnimh údarás poiblí, scoileanna, ospidéal etc. 
                     
                  
                  
                     
                        MWh/bliain
                     
                  
               
                     
                        2
                     
                  
                  
                     
                        Acmhainn oibríochtúil bhreise arna suiteáil don fhuinneamh in-athnuaite 
                     
                  
                  
                     
                        Colún 1
                     
                     
                        Colún 3
                     
                  
                  
                     
                        Acmhainn bhreise arna suiteáil le haghaidh fuinnimh in-athnuaite i ngeall ar an tacaíocht ó bhearta faoin tSaoráid, agus atá i bhfeidhm (i.e. nasctha leis an eangach, más infheidhme, agus atá go hiomlán réidh fuinneamh a tháirgeadh nó atá á tháirgeadh cheana féin). Déanfar acmhainn táirgeachta a shainmhíniú mar ‘glanacmhainn uasta leictreachais’ mar atá sainmhínithe ag Eurostat
                           2
                        .
                     
                     
                        Sainmhíneofar fuinneamh in-athnuaite mar ‘fuinneamh ó fhoinsí in-athnuaite neamh-iontaise, eadhon fuinneamh gaoithe, gréine (grianfhuinneamh teirmeach agus grianfhuinneamh fótavoltach) agus geoiteirmeach, fuinneamh comhthimpeallach, fuinneamh taoide, fuinneamh toinne agus fuinneamh eile aigéin, hidreachumhacht, bithmhas, gás ó líonadh talún, gás ó ionad cóireála camrais, agus bithghás’ (féach Treoir 2018/2001). Gabhfar leis an táscaire freisin acmhainn leictrealaitheora maidir le táirgeadh hidrigine arna fhorbairt le tacaíocht ó bhearta faoin tSaoráid. Déanfar an táscaire a bhailiú agus a thuairisciú ar leithligh idir i) acmhainn le haghaidh fuinneamh in-athnuaite a tháirgeadh agus ii) acmhainn leictrealaitheora le haghaidh hidrigin a tháirgeadh
                     
                  
                  
                     
                        MW
                     
                  
               
                     
                        3
                     
                  
                  
                     
                        Bonneagar breoslaí ionadúla (pointí athbhreoslaithe/athluchtaithe) 
                     
                     
                  
                  
                     
                        Colún 1
                     
                     
                        Colún 3
                     
                  
                  
                     
                        Líon na bpointí athbhreoslaithe/athluchtaithe (nua nó uasghrádaithe) le haghaidh feithiclí glana a fhaigheann tacaíocht ó bhearta faoin tSaoráid.
                     
                     
                        Sainmhíneofar pointe athluchtaithe mar chomhéadan atá in ann feithicil leictreach amháin a luchtú in aon am amháin nó atá in ann ceallra feithicle leictrí amháin a mhalartú in aon am amháin. Ciallaíonn pointe athbhreoslaithe saoráid athbhreoslaithe chun breosla malartach a sholáthar trí shuiteáil dho-aistrithe nó shoghluaiste.
                     
                     
                        Sainmhíneofar breosla malartach chun go n‑áireofar leo breoslaí nó foinsí cumhachta a fhónann, go páirteach ar a laghad, in ionad foinsí ola iontaise sa soláthar fuinnimh don iompar agus a bhfuil sé d’acmhainn acu cur lena dhícharbónú agus feidhmíocht chomhshaoil na hearnála iompair a fheabhsú, breoslaí agus foinsí atá i gcomhréir le Treoir 2018/2001
                           3
                        .
                     
                     
                        Baileofar agus tuairisceofar an táscaire ar leithligh idir (i) athluchtú agus (ii) pointí athbhreoslaithe. Mar chuid den mhéid sin, (iii) déanfar tuairisciú ar leithligh ar phointí athbhreoslaithe hidrigine. 
                     
                  
                  
                     
                        Pointí athbhreoslaithe/athluchtaithe
                     
                  
               
                     
                        4
                     
                  
                  
                     
                        An daonra a a bhaineann tairbhe as bearta cosanta in aghaidh tuilte, falscaithe agus tubaistí nádúrtha eile a bhaineann leis an aeráid
                     
                  
                  
                     
                        Colún 1
                     
                     
                        Colún 4
                     
                  
                  
                     
                        An daonra a chónaíonn i limistéir ina ndéantar bonneagar cosanta (lena n‑áirítear bonneagar glas agus réitigh dhúlra-bhunaithe le haghaidh oiriúnú don athrú aeráide) a thógáil nó a uasghrádú go suntasach mar gheall ar thacaíocht ó bhearta faoin tSaoráid d’fhonn leochaileacht a laghdú i leith tuilte, falscaithe agus rioscaí nádúrtha eile a bhaineann leis an aeráid (stoirmeacha, triomaigh, tonnta teasa). Leis an táscaire, cumhdófar bearta cosanta, atá logánta go soiléir i limistéir ardriosca agus a thugann aghaidh go díreach ar na rioscaí sonracha, seachas bearta níos ginearálta a chuirtear chun feidhme ar an leibhéal náisiúnta nó réigiúnach. I gcás tuilte, déanfaidh an táscaire an daonra cónaitheach atá i mbaol a chomhaireamh.
                     
                     
                  
                  
                     
                        Daoine
                     
                  
               
                     
                        5
                     
                  
                  
                     
                        Teaghaisí breise a bhfuil rochtain idirlín orthu arna soláthar trí líonraí fíor-ardacmhainne
                     
                  
                  
                     
                        Colún 2
                     
                     
                        Colún 4
                     
                  
                  
                     
                        An líon iomlán teaghaisí ag a bhfuil rochtain ar líonraí fíor-ardacmhainne, mar a shainítear i dTreoirlínte BEREC maidir le Líonraí Fíor-ardacmhainne (BoR (20) 165
                           4
                        ) nach raibh rochtain acu ach ar naisc níos moille nó nach raibh rochtain acu ar an idirlíon ar chor ar bith roimh an tacaíocht ó bhearta faoin tSaoráid. Mar sin, breithneoidh sé freisin cumhdach líonra 5G agus uasghráduithe go luas gigighiotáin. Ní mór rochtain fheabhsaithe ar an idirlíon a bheith ina iarmhairt dhíreach ar thacaíocht ó bhearta faoin tSaoráid. Leis an táscaire, tomhaisfear teaghaisí lena mbaineann an fhéidearthacht rochtain a fháil seachas an glacadh iarbhír.
                     
                     
                        Sainmhíneofar teaghais mar ‘seomra nó sraith seomraí i bhfoirgneamh buan nó i gcuid atá leithleach ó thaobh struchtúrtha de d’fhoirgneamh (...) atá ceaptha chun cónaí ag teaghlach príobháideach amháin ó cheann ceann na bliana’
                           5
                         (féach an Coimisiún (Eurostat)).
                     
                     
                        Ní áirítear leis an táscaire teaghaisí comhchoiteanna amhail ospidéil, tithe altranais, tithe cónaithe, príosúin, beairicí míleata, institiúidí reiligiúnacha, tithe lóistín, brúnna oibrithe etc.
                     
                  
                  
                     
                        Teaghaisí 
                     
                  
               
                     
                        6
                     
                  
                  
                     
                        Fiontair a fhaigheann tacaíocht chun táirgí digiteacha, seirbhísí digiteacha agus próisis feidhmchláir a fhorbairt nó a ghlacadh
                     
                  
                  
                     
                        Colún 2
                     
                     
                        Colún 3
                     
                  
                  
                     
                        Líon na bhfiontar a fhaigheann tacaíocht chun seirbhísí, táirgí agus próisis nua nó atá uasghrádaithe go mór agus atá bunaithe ar theicneolaíochtaí digiteacha a fhorbairt nó a ghlacadh, mar gheall ar thacaíocht ó bhearta faoin tSaoráid. Áirítear leis sin ardteicneolaíochtaí digiteacha amhail an t‑uathoibriú, an intleacht shaorga, an chibearshlándáil, blocshlabhra, bonneagair néalríomhaireachta agus ciumhaise agus spásanna sonraí, ríomhaireacht chandamach agus ardfheidhmíochta. Ní chumhdóidh uasghráduithe suntasacha ach feidhmiúlachtaí nua. Dá bhrí sin, baileofar an fhaisnéis ar leithligh (i) i gcás fiontar a fhaigheann tacaíocht chun teicneolaíochtaí digiteacha agus réitigh dhigiteacha a fhorbairt agus (ii) i gcás fiontar a fhaigheann tacaíocht chun réitigh dhigiteacha a ghlacadh chun a seirbhísí, a dtáirgí nó a bpróisis a chlaochlú. Baileofar freisin é de réir mhéid an fhiontair.
                     
                     
                        Déanfar fiontar a chomhaireamh aon uair amháin, beag beann ar an méid uaireanta a fhaigheann sé tacaíocht chun digitithe ó bhearta faoin tSaoráid.
                     
                     
                        Déanfar fiontar agus an dí-chomhiomlánú de réir mhéid an fhiontair a shainiú de réir an tsainmhínithe a glacadh le haghaidh tháscaire 9.
                     
                  
                  
                     
                        Fiontair 
                     
                  
               
                     
                        7
                     
                  
                  
                     
                        Úsáideoirí seirbhísí digiteacha poiblí, táirgí digiteacha poiblí agus próiseas digiteach poiblí idir nua agus uasghrádaithe 
                     
                  
                  
                     
                        Colún 2
                     
                     
                        Colún 5
                     
                  
                  
                     
                        Líon úsáideoirí na seirbhísí digiteacha poiblí, na dtáirgí digiteacha poiblí agus na bpróiseas digiteach poiblí atá nuafhorbartha nó a ndearnadh uasghrádú suntasach orthu trí thacaíocht ó bhearta faoin tSaoráid. Ní chumhdóidh uasghráduithe suntasacha ach feidhmiúlachtaí nua. Ní bheidh bonnlíne 0 ag an táscaire ach amháin má tá an tseirbhís dhigiteach, an táirge digiteach nó an próiseas digiteach nua. Ciallaíonn úsáideoirí cliaint na seirbhísí poiblí agus na dtáirgí a nuafhorbraíodh nó a uasghrádaíodh le tacaíocht ó bhearta faoin tSaoráid, agus foireann na hinstitiúide poiblí a úsáideann na próisis dhigiteacha a nuafhorbraíodh nó a uasghrádaíodh go suntasach le tacaíocht ó bhearta faoin tSaoráid. Mura féidir úsáideoirí aonair a shainaithint, ní mheasfar gur comhaireamh dúbailte é an cliant céanna ag úsáid seirbhíse ar líne a chomhaireamh roinnt uaireanta.
                     
                  
                  
                     
                        Úsáideoirí/bliain 
                     
                  
               
                     
                        8
                     
                  
                  
                     
                        Taighdeoirí atá ag obair i saoráidí taighde dá dtugtar tacaíocht
                     
                  
                  
                     
                        Colún 3
                     
                  
                  
                     
                        Líon na dtaighdeoirí a úsáideann go díreach, ina gcuid gníomhaíochtaí, an tsaoráid taighde phoiblí nó phríobháideach nó an trealamh a dtugtar tacaíocht ina leith trí bhearta faoin tSaoráid. Tomhaisfear an táscaire i dtéarmaí coibhéisí lánaimseartha bliantúla (FTEanna), arna ríomh de réir na modheolaíochta dá bhforáiltear i Lámhleabhar Frascati ECFE 2015.
                     
                     
                        Ní mór don tacaíocht feabhas a chur ar an tsaoráid taighde nó ar cháilíocht an trealaimh taighde. Eisiafar athsholáthar gan méadú cáilíochta, faoi mar a dhéantar i gcás cothabhála. 
                     
                     
                        Ní chomhairfear poist fholmha T&F agus ní chuirfear foireann tacaíochta do T&F san áireamh (i.e. poist nach bhfuil baint dhíreach acu le gníomhaíochtaí T&F).
                     
                     
                        Saineofar Coibhéis Lánaimseartha bhliantúil i dtaobh an phearsanra T&F mar an cóimheas idir uaireanta oibre a caitheadh i bhfírinne ar T&D le linn bliain féilire roinnte ar líon iomlán na n‑uaireanta inar oibrigh duine aonair nó grúpa sa tréimhse chéanna. De réir gnáis, ní féidir le duine níos mó ná Coibhéis Lánaimseartha amháin a chaitheamh ar T&F ar bhonn débhliantúil. Cinnfear líon na n‑uaireanta a oibrítear de ghnáth ar bhonn uaireanta oibre normatacha/reachtúla. Sainaithneofar duine lánaimseartha trí thagairt dá stádas fostaíochta, don chineál conartha (lánaimseartha nó páirtaimseartha) agus dá leibhéal rannpháirtíochta i T&D (féach Lámhleabhar Frascati ECFE 2015, Caibidil 5.3).
                     
                     
                        Déanfar an táscaire a dhí-chomhlánú de réir inscne
                           6
                        .
                     
                  
                  
                     
                        Coibhéis Lánaimseartha Bhliantúil 
                     
                     
                  
               
                     
                        9
                     
                  
                  
                     
                        Fiontair dá dtugtar tacaíocht (as sin: fiontair bheaga – lena n‑áirítear micrifhiontair, fiontair mheánmhéide, fiontair mhóra)
                     
                  
                  
                     
                        Colún 3
                     
                  
                  
                     
                        Leis an táscaire, comhairfear na fiontair go léir a fhaigheann tacaíocht airgeadaíochta nó tacaíocht chomhchineáil trí bhearta faoin tSaoráid.
                     
                     
                        Sainmhíneofar an fiontar mar an teaglaim is lú d’aonaid dhlíthiúla ar aonad eagraíochtúil é a tháirgeann earraí agus seirbhísí, a bhaineann tairbhe as méid áirithe neamhspleáchais ó thaobh cinnteoireachta de, go háirithe maidir le leithdháileadh a acmhainní reatha agus a dhéanann gníomhaíocht amháin nó níos mó ná sin ag suíomh amháin nó níos mó ná sin. Féadfaidh fiontar a bheith ina aonad dlí aonair. Áireofar ar aonaid dhlíthiúla daoine dlítheanacha a aithnítear gur ann dóibh faoin dlí gan beann ar na daoine aonair nó ar na hinstitiúidí a bhféadfadh úinéireacht a bheith acu orthu nó ar comhaltaí díobh iad, amhail comhpháirtíochtaí ginearálta, comhpháirtíochtaí príobháideacha teoranta, cuideachtaí faoi dhliteanas teoranta, cuideachtaí corpraithe etc. Áireofar ar aonaid dhlíthiúla freisin daoine nádúrtha atá ag gabháil do ghníomhaíocht eacnamaíoch astu féin, amhail úinéir agus oibreoir siopa nó garáiste, dlíodóir nó lámhcheardaí féinfhostaithe (Coimisiún (Eurostat), bunaithe ar Rialachán (CEE) Uimh. 696/93 ón gComhairle, Roinn III A an 15.3.1993).
                     
                     
                        Déanfar an táscaire a bhailiú agus a thuairisciú de réir mhéid an fhiontair. Chun críche an táscaire seo, sainmhíneofar fiontair mar eagraíochtaí brabúsbhunaithe a tháirgeann earraí agus seirbhísí chun riachtanais an mhargaidh a shásamh.
                     
                     
                        Aicmiú fiontar:
                     
                     
                        Fiontar beag, lena n‑áirítear micrifhiontar, fiontar (0-49 fostaí agus daoine féinfhostaithe agus láimhdeachas bliantúil -≤ EUR 10 milliún nó clár comhardaithe - ≤ EUR 10 milliún); 
                     
                     
                        Fiontar meánmhéide (50-249 fostaí agus daoine féinfhostaithe agus láimhdeachas bliantúil >EUR 10 milliún - ≤ EUR 50 milliún nó clár comhardaithe > EUR 10 milliún - ≤ EUR 43 mhilliún); 
                     
                     
                        Fiontair mhóra (>250 fostaí agus daoine féinfhostaithe agus láimhdeachas > EUR 50 milliún nó clár comhardaithe > EUR 43 mhilliún);
                     
                     
                        Má sháraítear ceachtar den dá thairseach (fostaithe agus daoine féinfhostaithe agus láimhdeachas bliantúil/clár comhardaithe) déanfar na fiontair a aicmiú sa chatagóir méide thuas;
                     
                     
                        (An Coimisiún (Eurostat) bunaithe ar Mholadh CE 2003/361/CE, Iarscríbhinn, Airteagail 2-3);
                     
                     
                        Déanfar méid an fhiontair a dtugtar tacaíocht dó a thomhas ag tús na tacaíochta.
                     
                  
                  
                     
                        Fiontair
                     
                  
               
                     
                           10
                     
                  
                  
                     
                        Líon na rannpháirtithe san oideachas nó san oiliúint
                     
                     
                  
                  
                     
                        Colún 2
                     
                     
                        Colún 4
                     
                     
                        Colún 6
                     
                  
                  
                     
                        Cuirfear san áireamh leis an táscaire líon na rannpháirtithe i ngníomhaíochtaí oideachais (ISCED 0-6, i bhfoghlaim aosach) agus i ngníomhaíochtaí oiliúna (oiliúint lasmuigh den phost/oiliúint sa láthair oibre, gairmoideachas agus gairmoiliúint leanúnach, etc.) a fhaigheann tacaíocht ó bhearta faoin tSaoráid, lena n‑áirítear rannpháirtithe i seisiúin oiliúna le haghaidh scileanna digiteacha
                           7
                        . Dá bhrí sin, déanfaidh i) rannpháirtithe san oideachas nó san oiliúint, agus astu siúd, ii) rannpháirtithe san oiliúint i scileanna digiteacha, an táscaire sin a bhailiú agus a thuairisciú. I gcás inarb iomchuí, déanfar an táscaire a dhí-chomhlánú de réir inscne
                           8
                         agus aoise
                           9
                        .
                     
                     
                        Comhairfear na rannpháirtithe ar rannpháirtiú dóibh sa ghníomhaíocht oideachais nó oiliúna.
                     
                  
                  
                     
                        Daoine
                     
                  
               
                     
                        11
                     
                  
                  
                     
                        Líon na ndaoine atá fostaithe nó atá i mbun gníomhaíochtaí cuardaithe poist
                     
                  
                  
                     
                        Colún 3
                     
                     
                        Colún 4
                     
                  
                  
                     
                        Daoine dífhostaithe
                           10
                         nó neamhghníomhacha
                           11
                         a fuair tacaíocht trí bhearta faoi RRF, agus atá fostaithe, lena n‑áirítear féinfhostaíocht, nó a bhí neamhghníomhach nuair a fuair siad an tacaíocht sin agus atá ag gabháil as an nua do ghníomhaíochtaí cuardaithe poist, díreach tar éis dóibh an tacaíocht sin a fháil.
                     
                     
                        I gcás inarb iomchuí, déanfar táscairí a dhí-chomhlánú de réir inscne
                           12
                         agus aoise
                           13
                        .
                     
                     
                        De réir an tsainmhínithe ar ‘Dífhostaithe’, sainmhíneofar ‘daoine a bhfuil post á lorg acu’ sa chaoi is go bhfolóidh sé daoine atá gan obair de ghnáth, atá ar fáil le haghaidh oibre agus atá ag lorg oibre go gníomhach.
                     
                     
                        Áireofar daoine atá nuachláraithe leis na seirbhísí poiblí fostaíochta mar chuardaitheoir poist i gcónaí fiú mura bhfuil siad ar fáil láithreach bonn chun obair a dhéanamh.
                     
                  
                  
                     
                        Daoine
                     
                  
               
                     
                        12
                     
                  
                  
                     
                        Líon na ndaoine ar féidir le saoráidí cúraim sláinte nua nó nuachóirithe freastal orthu
                     
                  
                  
                     
                        Colún 4
                     
                     
                        Colún 5
                     
                  
                  
                     
                        An t‑uaslíon bliantúil daoine ar féidir le saoráid cúraim sláinte nua nó nuachóirithe freastal air mar gheall ar thacaíocht ó bhearta faoin tSaoráid uair amháin ar a laghad le linn tréimhse bliana.
                     
                     
                        Ní áireofar athchóiriú fuinnimh ná cothabháil ná deisiúcháin leis an nuachóiriú. Áireofar le saoráidí cúraim sláinte ospidéil, clinicí, ionaid chúraim d’othair sheachtracha, ionaid chúraim speisialaithe etc.
                     
                  
                  
                     
                         Daoine/bliain
                     
                  
               
                     
                        13
                     
                  
                  
                     
                        Acmhainn seomraí ranga de shaoráidí cúraim leanaí/oideachais nua nó nuachóirithe
                     
                     
                  
                  
                     
                        Colún 4
                     
                     
                        Colún 6
                     
                  
                  
                     
                        An acmhainn sa seomra ranga ó thaobh líon uasta na n‑áiteanna sna saoráidí nua nó nuachóirithe le haghaidh oideachas agus cúram luath-óige (ISCED 0-6) mar gheall ar thacaíocht ó bhearta faoin tSaoráid. Déanfar acmhainn seomra ranga a ríomh i gcomhréir leis an reachtaíocht náisiúnta, ach ní áireofar ann múinteoirí, tuismitheoirí, pearsanra cúnta ná aon duine eile a fhéadfaidh na saoráidí a úsáid freisin.
                     
                     
                        Ciallaíonn saoráidí oideachais agus cúraim luath-óige amhail naíolanna agus réamhscoileanna na cinn arna ndearadh do leanaí ón mbreith go dtí tús an bhunoideachais (ISCED 0). Áireofar sna saoráidí oideachais scoileanna (ISCED 1-3, ISCED 4) agus an t‑ardoideachas (ISCED 5-6). Cumhdaítear leis an táscaire saoráidí cúraim leanaí nó oideachais atá nuathógtha nó nuachóirithe (mar shampla, chun cur le caighdeáin sláinteachais agus sábháilteachta), agus ní áireofar leis an nuachóiriú athchóiriú fuinnimh, cothabháil ná deisiúcháin.
                     
                  
                  
                     
                        Daoine
                     
                  
               
                     
                        14
                     
                  
                  
                     
                        Líon na ndaoine óga idir 15 agus 29 mbliana d’aois a bhfuil tacaíocht á fáil acu
                     
                  
                  
                     
                        Colún 6
                     
                  
                  
                     
                        Líon na rannpháirtithe atá idir 15 agus 29 mbliana d’aois a fhaigheann tacaíocht airgeadais nó tacaíocht chomhchineáil ó bhearta faoin tSaoráid.
                     
                     
                        Déanfar an táscaire a dhí-chomhlánú de réir inscne
                           14
                        .
                     
                  
                  
                     
                        Daoine
                     
                  
               
         
         
            
                  
                     (1)
                  
                        2010/31/AE arna leasú le (AE) 2018/844
               
               
                  
                     (2)
                  
                        ‘an uaschumhacht ghníomhach is féidir a sholáthar, go leanúnach, agus gach gléasra á rith, ag an bpointe asraoin (i.e. tar éis na soláthairtí cumhachta don stáisiún cúnta a chur san áireamh agus foráil a dhéanamh maidir leis na caillteanais sna claochladáin sin a mheastar a bheith lárnach don stáisiún’
               
               
                  
                     (3)
                  
                        Go sonrach Airteagal 29 de Threoir 2018/2001 ina leagtar amach critéir inbhuanaitheachta agus critéir maidir le laghdú ar astaíochtaí gás ceaptha teasa le haghaidh bithbhreoslaí, bithleachtanna agus breoslaí bithmhaise.
               
               
                  
                     (4)
                  
                        Faoi láthair, in Airteagal 2(2) den Chód um Chumarsáid Leictreonach Eorpach (EECC), sainmhínítear an téarma ‘líonra fíor-ardacmhainne’ mar seo a leanas: ciallaíonn ‘líonra fíor-ardacmhainne’ líonra cumarsáide leictreonaí atá comhdhéanta d'’eilimintí snáthoptaice go huile ar a laghad suas go dtí an pointe dáilte ag an láthair freastail, nó líonra cumarsáide leictreonaí a bhfuil de chumas aige feidhmíocht líonra chomhchosúil a sholáthar, faoi ghnáthdhálaí buaic-ama, i dtéarmaí an bhandaleithid uasnaisc agus íosnaisc atá ar fáil, athléimneacht, paraiméadair earráidghaolmhara agus aga folaigh agus athruithe san aga sin.
               
               
                  
                     (5)
                  
                        https://ec.europa.eu/eurostat/statistics-explained/index.php?title=Glossary:Dwelling
               
               
                  
                     (6)
                  
                        Fir, mná, daoine neamhdhénártha. Tá forálacha nó cleachtais dlí ag roinnt Ballstát lena n‑aithnítear go bhféadfadh sé nach mbeadh daoine áirithe páirteach le ceachtar den dá chatagóir sin nó nach mian leo bheith luaite le ceann amháin acu. I gcás na mBallstát sin, déanfar na daoine sin a thaifeadadh mar ‘daoine neamhdhénártha’.
               
               
                  
                     (7)
                  
                        I gcomhréir le hIarscríbhinn VII a ghabhann le Rialachán RRF ina léirítear an chlibeáil dhigiteach faoin tSaoráid, ní mór oiliúint i scileanna digiteacha a thuiscint de réir bhrí réimse idirghabhála 108 (Tacaíocht chun scileanna digiteacha a fhorbairt), ina luaitear an méid seo a leanas: ‘Tagraíonn sé seo do scileanna digiteacha ar gach leibhéal agus áirítear leis: cláir oideachais an-speisialaithe chun oiliúint a chur ar speisialtóirí digiteacha (is iad sin cláir atá dírithe ar theicneolaíocht); oiliúint múinteoirí, ábhar digiteach a fhorbairt chun críocha oideachais agus cumais eagrúcháin ábhartha. Áirítear air sin freisin bearta agus cláir lena ndírítear ar scileanna bunúsacha digiteacha a fheabhsú.’
               
               
                  
                     (8)
                  
                        Fir, mná, daoine neamhdhénártha. Tá forálacha nó cleachtais dlí ag roinnt Ballstát lena n‑aithnítear go bhféadfadh sé nach mbeadh daoine áirithe páirteach le ceachtar den dá chatagóir sin nó nach mian leo bheith luaite le ceann amháin acu. I gcás na mBallstát sin, déanfar na daoine sin a thaifeadadh mar ‘daoine neamhdhénártha’.
               
               
                  
                     (9)
                  
                        0-17, 18-29, 30-54, 55 agus os a chionn.
               
               
                  
                     (10)
                  
                        Is daoine dífhostaithe iad daoine gan obair de ghnáth, atá ar fáil le haghaidh oibre agus atá ag lorg oibre go gníomhach. Daoine a meastar iad a bheith cláraithe mar dhaoine dífhostaithe de réir sainmhínithe náisiúnta, cuirtear san áireamh anseo i gcónaí iad fiú mura gcomhlíonann siad gach ceann de na trí chritéar sin. Foinse: Ard-Stiúrthóireacht um Fhostaíocht, Gnóthaí Sóisialta agus Cuimsiú, Labour market policy statistics – Methodology 2018, §18.
               
               
                  
                     (11)
                  
                        Is daoine neamhghníomhacha iad daoine nach bhfuil mar chuid den lucht saothair faoi láthair (sa mhéid is nach bhfuil siad fostaithe ná dífhostaithe de réir an tsainmhínithe a thugtar). Foinse: Ard-Stiúrthóireacht um Fhostaíocht, Gnóthaí Sóisialta agus Cuimsiú, Labour market policy statistics – Methodology 2018, §20.
               
               
                  
                     (12)
                  
                        Fir, mná, daoine neamhdhénártha. Tá forálacha nó cleachtais dlí ag roinnt Ballstát lena n‑aithnítear go bhféadfadh sé nach mbeadh daoine áirithe páirteach le ceachtar den dá chatagóir sin nó nach mian leo bheith luaite le ceann amháin acu. I gcás na mBallstát sin, déanfar na daoine sin a thaifeadadh mar ‘daoine neamhdhénártha’.
               
               
                  
                     (13)
                  
                        0-17, 18-29, 30-54, 55 agus os a chionn.
               
               
                  
                     (14)
                  
                        Fir, mná, daoine neamhdhénártha. Tá forálacha nó cleachtais dlí ag roinnt Ballstát lena n‑aithnítear go bhféadfadh sé nach mbeadh daoine áirithe páirteach le ceachtar den dá chatagóir sin nó nach mian leo bheith luaite le ceann amháin acu. I gcás na mBallstát sin, déanfar na daoine sin a thaifeadadh mar ‘daoine neamhdhénártha’.